b'\n_START_ARTICLE_\nFlyt (psykologi)\n_START_PARAGRAPH_\nFlyt (eller Flow) er et psykologisk begrep som f\xc3\xb8rst og fremst er blitt utforsket av sosialpsykologen Mih\xc3\xa1ly Cs\xc3\xadkszentmih\xc3\xa1lyi og betegner en tilstand der man blir s\xc3\xa5 oppslukt av en aktivitet at man glemmer tid og sted. En tilstand av flyt inneb\xc3\xa6rer blant annet at man er motivert, tilfreds og g\xc3\xa5r i ett med selve aktiviteten man holder p\xc3\xa5 med slik at man glemmer seg selv og f\xc3\xb8ler at man lever i nuet. Flyt oppst\xc3\xa5r n\xc3\xa5r man opplever at utfordringene aktiviteten stiller til en er i overensstemmelse med de forutsetningene man har for \xc3\xa5 mestre utfordringene. Cs\xc3\xadkszentmih\xc3\xa1lyi begynte \xc3\xa5 bruke begrepet etter \xc3\xa5 ha sett kunstnere bli fullstendig oppslukt av arbeidet sitt, men utvidet siden med studier av folk som presterte ekstremt godt innen mange ulike felter._NEWLINE_Flere universiteter ved den amerikanske vestkysten drev studier av hjerneaktiviteter i 1980-\xc3\xa5rene. Foruten \xc3\xa5 kartlegge hjernehalvdelenes betydning for forskjellige aktiviteter, kom en fram til at flyt-tilstanden ble oppn\xc3\xa5dd ved at den h\xc3\xb8yre hjernehalvdelen tok over styringen fra den tids- og detaljorienterte venstresiden.'